Zuma: ‘Ek sal bedank as …’Pres. Jacob Zuma (Foto: GCIS) Pres. Jacob Zuma het Woensdagaand gesê hy sal bedank as die ANC hom vra om dit te doen. Hy het die uitspraak by sy 75ste verjaardagviering in Soweto gemaak. “Ek wil nou vir julle, my vriende, sê as julle my vra om môre te bedank sal ek. Maar ek sal ŉ ANC-lid bly tot ek eendag sterf,” het Zuma in isiZulu gesê. “Daar is slegs ŉ kort tydjie oor om die taak te voltooi wat die ANC vir my gegee het. ŉ Nuwe president sal in Desember kom, gekies deur die ANC. Selfs as julle sê ek moet waai, sal ek met ŉ geruste hart kan gaan. Ek sal ŉ ANC-lid bly tot ek doodgaan. Ek sal werk sonder ŉ salaris, ek sal my pensioen gebruik. Ek sal hard werk en my krag gebruik om aan debatte deel te neem,” het Zuma gesê. Hy het ook gesê die jongste gier is nou vir opposisiepartye om hom om elke hoek en draai hof toe te sleep met spesifieke verwysing na gister se betogings in Pretoria. “Hulle sal nie eens tevrede wees as die ANC ŉ nuwe leier kies nie.” Dit was opvallend dat Gwede Mantashe, sekretaris-generaal van die ANC, Zweli Mkhize, tesourier-generaal van die ANC, en adj.pres. Cyril Ramaphosa nie teenwoordig was by die viering nie. Bathabile Dlamini, minister van maatskaplike ontwikkeling, het uitgevaar teen diegene wat teen Zuma is en gesê die ANC sal hom altyd verdedig. “Die mense wat die grond gesteel het en nou sê die ANC word gelei deur diewe is bang. Hulle gaan aan asof daar ŉ oorlog is,” het Dlamini gesê.